
Text rozhodnutia
Súd: Krajský súd Bratislava Spisová značka: 2Cob/232/2013 Identifikačné číslo súdneho spisu: 1313203955 Dátum vydania rozhodnutia: 23. 09. 2013 Meno a priezvisko sudcu, VSÚ: JUDr. Zita Ilčíková ECLI: ECLI:SK:KSBA:2013:1313203955.2 Uznesenie Krajský súd v Bratislave v právnej veci navrhovateľa: KAMEL s.r.o., Junácka 6, 831 04 Bratislava, IČO: 35 896 531, zast: LEGAL ADVISTORS SK, s.r.o., so sídlom Klariská 14, 811 03 Bratislava, IČO: 36 859 940, proti odporcovi: v 1.) rade: Slovenská sporiteľňa a.s., Tomášikova 48, 832 37 Bratislava, IČO: 00 151 653, a v 2.) rade: Platiť sa oplatí s.r.o., Košická 56, 821 08 Bratislava, IČO: 45 684 618 zast: HMG and PARTNERS, s.r.o., so sídlom: Štefanovičová 12, 811 04 Bratislava, IČO: 35 885 450, o nariadenie predbežného opatrenia zo dňa 12.3.2013, o odvolaní odporcu proti uzneseniu Okresného súdu Bratislava III, č.k. 20Cb 27/2013- 284 zo dňa 15.7.2013 takto r o z h o d o l : Krajský súd v Bratislave uznesenie Okresného súdu Bratislava III, č.k. 20Cb 27/2013-284 zo dňa 15.7.2013 m e n í tak, že návrh na nariadenie predbežného opatrenia z a m i e t a . o d ô v o d n e n i e : Napadnutým uznesením súd prvého stupňa opätovne nariadil vo veci predbežné opatrenie, ktorým odporcom v 1.) a 2.) rade nariadil zdržať sa vykonania dobrovoľnej dražby nehnuteľnosti špecifikovanej vo výroku rozhodnutia. Rozhodol tak s poukazom na znenie ust. § 102, § 75 a § 76 O.s.p., keď na základe zmeneného petitu navrhovateľa, ktorým sa navrhovateľ už nedomáhal zdržania sa konania dražby dňa 03.04.2013, a zároveň zdržania sa realizácie akejkoľvek ďalšej dobrovoľnej dražby, ale žiadal nariadiť predbežné opatrenie až do právoplatného skončenia konania vo veci samej na podklade znaleckého posudku vypracovaného súdnym znalcom ustanoveného súdom v predmetnom konaní. V odôvodnení svojho rozhodnutia poukázal na bezprostredne hroziacu ujmu navrhovateľa, ktorá by mu hrozila vykonaním dražby podľa znaleckého posudku 2, v ktorom bola nehnuteľnosť ohodnotená na sumu 1.040.000,-- Eur a jeho rozpor so znaleckými posudkami na sumu 1.760.000,-- Eur a 1.680.000,-- Eur vypracované inými znalcami. Mal zato, že navrhovateľ by vykonaním dražby mohol prísť o väčšiu časť svojho majetku cca 600.000,--Eur. Rozhodol tak napriek zmeňujúcemu rozhodnutiu odvolacieho súdu, č.k. 1Cob/181/2013-166 zo dňa 29.5.2013, ktorým bolo prvé predbežné opatrenie zmenené a návrh bol odvolacím súdom zamietnutý. Proti tomuto uzneseniu podal v zákonom stanovenej lehote odvolanie odporca v 1.) rade Podľa jeho názoru neboli splnené zákonné podmienky pre rozhodnutie o vydaní predbežného opatrenia 2 podľa § 74 ods. 1 a § 75 ods. 2 O.s.p. Odporca v 1.) rade napadol predmetné uznesenie v celom rozsahu a to z dôvodov uvedených v § 205 ods. 2 písm. a), d) a f) O.s.p. Odporca v 1.) rade uviedol, že pri nariadení predbežného opatrenia 2 neexistovala potreba dočasne upraviť pomery účastníkov, neboli splnené podmienky dôvodnosti nároku, ktorému sa má poskytnúť predbežná ochrana, a zároveň nebola preukázaná existencia bezprostredne hroziacej ujmy na strane navrhovateľa. V tejto súvislosti poukázal na uznesenie Krajského súdu v Bratislave č.k. 1Cob/181/2013-166 zo dňa 29.5.2013, ktorým návrh na nariadenie prvého predbežného opatrenia zamietol a v ktorom odvolací súd uviedol, že navrhovateľ neosvedčil hmotnoprávny základ pre nariadenie predbežného opatrenia, keďže nie je dané oprávnenie prvostupňového súdu rozhodovať o určení všeobecnej hodnoty nehnuteľnosti. Odvolací súd ďalej dospel k záveru, že ani v prípade existencie hmotnoprávneho základu pre nariadenie predbežného opatrenia by v tomto prípade nebol daný naliehavý záujem navrhovateľa na dočasnej úprave pomerov účastníkov predbežným opatrením. Odporca v 1.) rade poukázal na to, že dražba vedená odporcom v 2.) rade ako dražobníkom na návrh odporcu v 1.) rade ako záložného veriteľa je priamym dôsledkom porušenia zmluvných povinností na strane navrhovateľa a jej vykonanie je zákonným, ako aj zmluvným právom odporcu v 1.) rade, ktorý voči navrhovateľovi eviduje pohľadávku po lehote splatnosti vyplývajúcu zo Zmluvy o úvere č. 353/AUOC/06 zo dňa 21.6.2006. K argumentom navrhovateľa, že dražba nehnuteľnosti sa vykoná na základe všeobecnej hodnoty nehnuteľnosti stanovenej znaleckým posudkom 2 a teda nehnuteľnosť bude predaná za podhodnotenú cenu, odporca v 1.) rade uviedol, že znalecký posudok 2 už nie je možné použiť pre potreby dražby z dôvodu, že je starší ako 6 mesiacov s poukazom na § 12 ods. 1 zákona o dražbách, podľa ktorého znalecký posudok nesmie byť v deň konania dražby starší ako 6 mesiacov. Odporca v 1.) rade tiež uviedol, že odôvodnenie návrhu na vydanie predbežného opatrenia 2 je v podstate totožné s odôvodnením zamietnutého návrhu na vydanie predbežného opatrenia 1. Jediný rozdiel medzi oboma návrhmi spočíva v predložení listinného dôkazu - stanovisku k DPH v ocenení znaleckého posudku akreditovaného daňového poradcu zo dňa 13.6.2013, podľa ktorého daňový poradca dospel k záveru, že výsledná hodnota nehnuteľnosti zistená súdnymi znalcami (v znaleckom posudku 1,2,3) je všeobecná hodnota neobsahujúca DPH. K tomu odporca v 1.) rade uviedol, že ceny nehnuteľností sa dohadujú na úrovni s DPH, tak aj súdnymi znalcami stanovená všeobecná hodnota je na úrovni s DPH, čo korešponduje aj so znením ust. § 2 písm. g) vyhlášky MS SR č. 492/2004 Z.z. o stanovení všeobecnej hodnoty majetku. Odporca v 1.) rade poukázal tiež na tú skutočnosť, že aj v prípade, ak by sa preukázalo porušenie predpisov pre stanovenie všeobecnej hodnoty nehnuteľností pri vypracovávaní znaleckého posudku 2, s čím sa odporca v 1.) rade nestotožňuje, má za to, že takéto prípadné porušenie povinnosti znalcom by zakladalo výlučne záväzkový vzťah medzi záložcom a znalcom z titulu zodpovednosti znalca za spôsobenú škodu, ale nemôže mať za následok obmedzenie výkonu záložného práva odporcom v 1.) rade a nemôže byť dôvodom na vydanie predbežného opatrenia 2 - zákazu nakladať so založenou nehnuteľnosťou v rámci výkonu záložného práva. Odporca v 1.) rade tiež argumentoval, že všeobecná hodnota nehnuteľnosti určená znaleckým posudkom je vždy len znaleckým odhadom najpravdepodobnejšej ceny ku dňu ohodnotenia, ktorá by mala byť dosiahnutá na trhu v podmienkach voľnej súťaže. Nie je to teda skutočná hodnota nehnuteľnosti, pretože skutočnú hodnotu nehnuteľnosti je možné zistiť len prostredníctvom voľnej súťaže na trhu, kedy dôjde k stretu ponuky a dopytu a vygenerovaniu trhovej ceny. V tejto súvislosti je nepochybné, že verejná dražba podľa zákona o dražbách je miestom takejto voľnej súťaže, kde sa v danom čase stretnú ponuky všetkých záujemcov o predmet dražby a výsledkom je určenie trhovej ceny, t.j. najvyššej ceny, za ktorú je predmet dražby v čase jej konania možné predať. Všeobecná hodnota určená znaleckým posudkom v prípade dražby slúži iba ako orientačná hodnota pre stanovenie najnižšieho podania navrhovateľom dražby, pričom cena dosiahnutá dražbou nie je priamo závislá na všeobecnej hodnote predmetu dražby určenej znaleckým posudkom. Určenie všeobecnej hodnoty nehnuteľnosti nie je teda samo osebe spôsobilé spôsobiť navrhovateľovi ujmu na jeho majetku. Odporca v 1.) rade tiež poukázal na to, že zákon o dražbách neustanovuje existenciu viacerých znaleckých posudkov určujúcich rozdielne všeobecné hodnoty predmetu dražby ako skutočnosť, ktorá zaväzuje dražobníka upustiť od dražby podľa § 19 tohto zákona. Vydanie predbežného opatrenia 2 neodôvodnene a neprimerane zasahuje do práv a oprávnených záujmov odporcov, keďže odporcovia postupujú pri výkone záložného práva formou dražby v súlade so záložnou zmluvou, ako aj v súlade s právnymi predpismi a navrhovateľom nie je namietané žiadne porušenie povinností z ich strany. Odporca v 1.) rade vytkol, že navrhovateľ žiadnym spôsobom nekonkretizoval, z akého zákona, právneho vzťahu alebo porušenia povinnosti by mala odporcom vyplývať hmotnoprávna povinnosť, ktorej uloženie navrhovateľ žiada novým petitom návrhu. Má za to, že takáto povinnosť odporcom nevyplýva zo žiadneho zákona, právneho vzťahu alebo z porušenia povinnosti. Návrh vo veci samej v znení nového petitu návrhu je potrebné považovať za neprípustnú žalobu o splnenie povinnosti, ktorá nespĺňa základné zákonné predpoklady stanovené pre tento typ žaloby uvedené v § 80 písm. b) O.s.p. Zo strany navrhovateľa nebola teda splnená ani podmienka dôvodnosti nároku uvedeného v návrhu vo veci samej v znení nového petitu návrhu. Odporca v 1.) rade navrhol, aby odvolací súd zrušil napadnuté uznesenie v celom rozsahu a konanie zastavil alebo, aby uvedené uznesenie zmenil a návrh na vydanie predbežného opatrenia v celom rozsahu zamietol. Zároveň odporca v 1.) rade požadoval náhradu trov konania. Proti predmetnému uzneseniu podal v zákonom stanovenej lehote odvolanie aj odporca v 2.) rade. Odporca v 2.) rade napadol uznesenie v celom rozsahu a to z dôvodov uvedených v § 205 ods. 2 písm. a), b), d) a f) O.s.p. Podľa neho v danom prípade ide o prekážku právoplatne rozhodnutej veci, a zároveň opätovne neboli splnené zákonné podmienky pre vydanie predbežného opatrenia stanovené v § 74 a 75 O.s.p., konkrétne, že neexistuje potreba dočasnej úpravy pomerov účastníkov konania, neexistuje nebezpečenstvo bezprostredne hroziacej ujmy na strane navrhovateľa a navrhovateľ nepreukázal dôvodnosť nároku, ktorému sa má poskytnúť predbežná ochrana. Odporca v 2.) rade má za to, že v danom prípade ide o tých istých účastníkov konania a o ten istý predmet konania, pričom poukázal na skutočnosť, že v čase podania opätovného návrhu na vydanie predbežného opatrenia bol ešte v platnosti návrh na určenie hodnoty nehnuteľnosti zo dňa 12.3.2013, nakoľko návrh na zmenu petitu podal navrhovateľ na súd až potom, čo podal opätovný návrh na predbežné opatrenie. Podľa názoru odporcu v 2.) rade súd prvého stupňa procesne pochybil a mal rozhodnúť najprv o návrhu na vydanie predbežného opatrenia a až následne rozhodnúť o zmene petitu žaloby. Odporca v 2.) rade tiež poukázal na právnu teóriu a aj českú judikatúru, podľa ktorých aj na rozhodnutie o predbežnom opatrení je možné použiť inštitút res iudicata. Podľa odporcu v 2.) rade navrhovateľov návrh na zmenu petitu žaloby bol podaný len za účelom vyhovenia jeho opätovného návrhu na nariadenie predbežného opatrenia, v ktorom argumentoval tými istými skutočnosťami ako v pôvodnom návrhu na nariadenie predbežného opatrenia, nakoľko tento iba doplnil o argumentáciu ním uvedenú v žalobe. Pokiaľ ide o hmotnoprávny základ pre nariadenie predbežného opatrenia po zmene petitu, má odporca v 2.) rade za to, že navrhovateľ tento hmotnoprávny základ neosvedčil, nakoľko zo žiadneho ustanovenia zákona, z právneho vzťahu či z porušenia práva v zmysle ust. § 80 písm. b) O.s.p. nevyplýva povinnosť v prípade vykonávania dobrovoľnej dražby na nehnuteľnosť vychádzať z ceny predmetnej nehnuteľnosti ako predmetu dražby vo výške určenej znaleckým posudkom vypracovaným súdnym znalcom ustanoveným v predmetnom konaní súdom, ktorú by mohol súd uložiť oprávnenému zo záložného práva vykonávaného dobrovoľnou dražbou. Odporca v 2.) rade zdôraznil, že si splnil svoju povinnosť, ktorá mu vyplýva zo zákona o dobrovoľných dražbách, a to zaistenie ohodnotenia predmetu dražby podľa ceny obvyklej v mieste a čase konania dražby znaleckým posudkom 2. Odporca v 2.) rade má za to, že vydanie predbežného opatrenia 2 neodôvodnene zasahuje do zákonných práv a individuálnych záujmov odporcov, keďže odporcovia postupujú pri výkone záložného práva formou dražby v súlade s príslušnými právnymi predpismi a navrhovateľom nie je namietané žiadne porušenie povinností z ich strany. Podľa odporcu v 2.) rade nie je daná potreba dočasnej úpravy pomerov účastníkov konania a neexistuje ani nebezpečenstvo bezprostredne hroziacej ujmy vo vzťahu k navrhovateľovi, keďže samotné uskutočnenie dražby na podklade znaleckého posudku 2 nebráni predaju nehnuteľnosti za vyššiu cenu, resp. za cenu, ktorá bude skutočnou trhovou hodnotou danej nehnuteľnosti. Odporca v 2.) rade navrhol, aby odvolací súd zrušil napadnuté uznesenie a konanie o návrhu na nariadenie predbežného opatrenia zastavil alebo, aby uvedené uznesenie zmenil a návrh na nariadenie predbežného opatrenia zamietol. Zároveň odporca v 2.) rade požadoval náhradu trov konania. Odporca v 1.) rade vo svojom vyjadrení k odvolaniu odporcu v 2.) rade proti predmetnému uzneseniu o nariadení predbežného opatrenia uviedol, že sa v celom rozsahu stotožňuje a súhlasí s argumentáciou a dôvodmi odporcu v 2.) rade uvedenými v jeho odvolaní. Odporca v 2.) rade vo svojom vyjadrení k odvolaniu odporcu v 1.) rade proti predmetnému uzneseniu o nariadení predbežného opatrenia uviedol, že sa v celom rozsahu stotožňuje s odvolaním podaným odporcom v 1.) rade, a to čo do jeho rozsahu, dôvodov, ako aj návrhu na rozhodnutie. Navrhovateľ vo vyjadrení k odvolaniam odporcov v 1.) a 2.) rade navrhol uznesenie prvostupňového súdu ako vecne správne potvrdiť a zaviazať odporcov na náhradu trov konania navrhovateľovi. Navrhovateľ uviedol, že sa žiadnym spôsobom nebráni vykonaniu dobrovoľnej dražby predmetnej nehnuteľnosti, avšak požaduje, aby táto dražba bola vykonaná v súlade s príslušnými právnymi predpismi, ktoré sa na vykonanie dobrovoľnej dražby vzťahujú. Odporcovia vo svojich odvolaniach v podstate konštatujú, že cena predmetu dražby určená znaleckým posudkom nemá vplyv na cenu dosiahnutú vydražením na dobrovoľnej dražbe, s čím navrhovateľ jednoznačne nesúhlasí, pričom má za to, že práve cena predmetu dražby určená znaleckým posudkom má na cenu dosiahnutú vydražením zásadný vplyv, čo potvrdzuje aj sám zákonodarca jednotlivými ustanoveniami zákona o dobrovoľných dražbách. Navrhovateľ má za to, že tvrdenia odporcov uvedené v odvolaniach neobstoja, keďže obaja minimalizujú význam znaleckého určenia ceny predmetu dražby až do takej miery, že znalecké určenie ceny predmetu dražby je podľa nich úplne bezvýznamné. Obaja odporcovia podľa navrhovateľa účelne zamlčujú skutočný význam znaleckého určenia ceny predmetu dražby, ktorým je dodržanie objektivity pri určení ceny predmetu dražby tak, aby nedochádzalo k jednoznačnému podhodnoteniu ceny nehnuteľnosti ako predmetu dražby a tým aj k poškodeniu práv a právom chránených záujmov vlastníka predmetu dražby. Podľa navrhovateľa nemožno prijať záver, že každý znalecký posudok, ktorým dochádza k určeniu ceny predmetu dražby, je dostatočne objektívny už len tým, že ho vypracuje súdny znalec v odbore odhadu hodnoty nehnuteľnosti bez ohľadu na výšku takto určenej ceny predmetu dražby. Navrhovateľ považuje za nepochybné, že základným cieľom právnej úpravy v oblasti dobrovoľnej dražby je aj zabránenie častému zneužívaniu dobrovoľných dražieb zo strany navrhovateľov dražby tým, že vec, ktorá má byť predmetom dražby, sa vydraží výrazne pod jej cenu. Navrhovateľ poukázal aj na to, že vo veci boli vykonané 3 samostatné znalecké posudky na tú istú nehnuteľnosť, pričom každý posudok stanovil cenu nehnuteľnosti ako predmetu dražby odlišne, a to 1.680.000,-- Eur, 1.040.000,-- Eur a 1.760.000,-- Eur, pričom navrhovateľ považuje za preukázané, že tak veľký rozdiel medzi jednotlivými znaleckými posudkami (najmä medzi znaleckým posudkom 3 a ostatnými znaleckými posudkami) nemohol byť spôsobený objektívnymi vlastnosťami nehnuteľnosti. Navrhovateľ má za to, že neexistuje objektívnejší spôsob určenia ceny nehnuteľnosti (ako predmetu dobrovoľnej dražby) než jej určenie súdnym znalcom, ktorého ustanoví v predmetnom konaní súd bez toho, aby konkrétneho znalca určovala niektorá zo sporových strán. Navrhovateľ uviedol, že napadnuté uznesenie nie je rozhodnutím vo veci samej a taktiež nie je svojou povahou res iudicata. Má za to, že pri splnení podmienok podľa § 74 a nasl. O.s.p. môže ako účastník predmetného súdneho konania chrániť svoje práva opäť novým návrhom na vydanie predbežného opatrenia. Opätovne poukázal na uznesenie Najvyššieho súdu SR sp. zn. 4Obdo/30/2010 zo dňa 29.4.2011, podľa ktorého rozhodnutie, ktorým sa vydáva predbežné opatrenie alebo sa zamietne, nie je rozhodnutím vo veci samej a nie je svojou povahou ani res iudicata. Podľa navrhovateľa mu bezprostredne hrozí nebezpečenstvo ujmy spočívajúce v tom, že odporca v 2. rade vykoná dražbu nehnuteľnosti opätovne na základe neobjektívneho znaleckého posudku a nehnuteľnosť bude predaná za podhodnotenú cenu, čím bude navrhovateľ značne ukrátený na svojom majetku. Zároveň je zrejmé, že dočasným zákazom uskutočnenia dobrovoľnej dražby nehnuteľnosti navrhovaným predbežným opatrením nedôjde na strane odporcov k vzniku závažnej ujmy, a to predovšetkým v porovnaní s ujmou, ktorej vznik hrozí navrhovateľovi. Navrhovateľ navrhol, aby odvolací súd uznesenie prvostupňového súdu potvrdil ako vecne správne. Zároveň navrhovateľ požadoval náhradu trov konania. Odvolací súd preskúmal rozhodnutie súdu prvého stupňa podľa § 212 ods. 1 a 214 ods. 2 O.s.p. Oboznámil sa s dokladmi na vec sa vzťahujúcimi, s procesným postupom súdu prvého stupňa, s dôvodmi uvedenými v odvolaní odporcov v 1.) a 2.) rade, ich vzájomnými vyjadreniami, s vyjadrením navrhovateľa k odvolaniam, ako aj s uznesením Krajského súdu v Bratislave, č.k. 1Cob/181/2013-166 zo dňa 29.5.2013 a pomerom hlasov 3 : 0 dospel k záveru, že odvolania odporcov v 1.) a 2.) rade sú dôvodné a týmto je potrebné vyhovieť. Súd prvého stupňa opakovane vyhovel návrhu navrhovateľa na nariadenie predbežného opatrenia, s poukázaním na to, že vykonaním dobrovoľnej dražby podľa znaleckého posudku 2 by navrhovateľ mohol byť ukrátený na svojich právach a prísť o väčšiu časť svojho majetku cca 600.000,-- Eur. Svoje rozhodnutie zdôvodnil aj tým, že navrhovateľ upravil petit, keď žiadal nariadiť zákaz vykonania dobrovoľnej dražby až do skončenia konania vo veci samej, oproti pôvodnému návrhu, ktorý sa viazal na konkrétny dátum a aj do budúcna. Mal zato, že navrhovateľ osvedčil existenciu hrozby vzniku škody na svojom majetku a preukázal potrebu dočasnej úpravy pomerov účastníkov. V danej súvislosti odvolací súd poukazuje na skutočnosť, že predmetný návrh na nariadenia predbežného opatrenia je obsahovo totožný s pôvodným návrhom na nariadenie predbežného opatrenia, a zmena sa týka len časového obmedzenia, t.j. po akú dobu má predbežné opatrenie trvať. Taktiež návrh vo veci samej je obsahovo totožný . Odvolací súd poukazuje na rozhodnutie Krajského súdu v Bratislave č.k. 1Cob/181/2013-166, a na právny záver, v ktorom udáva, že navrhovateľ neosvedčil hmotnoprávny základ pre nariadenie predbežného opatrenia, nakoľko nie je dané oprávnenie súdu prvého stupňa určovať všeobecnú hodnotu nehnuteľnosti v prípade dobrovoľnej dražby. Mal zato, že ani v prípade existencie hmotnoprávneho základu by nebol daný naliehavý právny záujem na dočasnej úprave pomerov účastníkov. Z návrhu nie je zrejmé v čom vidí rozpor namietaného znaleckého posudku s právnymi predpismi. Nenaplnil podmienku osvedčenia bezprostredne hroziacej ujmy, vyžadujúcej dočasnú úpravu pomerov účastníkov. Mal tiež zato, že navrhovateľ neprípustne používa argumentáciu týkajúcu sa zákonných limitov najnižšieho podania dobrovoľnej dražby, pričom vzhľadom na postavenie navrhovateľa ako obchodnej spoločnosti uvedené nie je možné aplikovať. Preto uznesenie súdu prvého stupňa zmenil a návrh na nariadenie predbežného opatrenia zamietol. Súd prvého stupňa napriek právnemu názoru odvolacieho súdu vo veci opätovne nariadil predbežné opatrenie, hoci, podľa názoru odvolacieho súdu sa skutkové okolnosti žiadnym podstatným spôsobom nezmenili. Podľa § 80 písm. c) O.s.p., návrhom na začatie konania možno uplatniť, aby sa rozhodlo najmä o určení, či tu právny vzťah alebo právo je alebo nie je, ak je na tom naliehavý právny záujem. Medzi účastníkmi je nesporné, že odporca v 1.) rade má právo domáhať sa uspokojenia svojho nároku cestou dobrovoľnej dražby, ktorú skutočnosť nepopiera ani navrhovateľ. Je tiež nesporné, že súd nie je inštitúciou, ktorá je spôsobilá stanovovať všeobecnú hodnotu akejkoľvek nehnuteľnosti, uvedené nie je v jeho kompetencii, a na určenie takejto hodnoty slúžia odborné znalecké posudky. Podľa zák. č. 527/2002 Z.z., o dobrovoľných dražbách, § 12 ods. 1, dražobník zaistí ohodnotenie predmetu dražby podľa ceny obvyklej v mieste a čase konania dražby (veta prvá). Ak ide o nehnuteľnosť, podnik, jeho časť alebo o kultúrnu pamiatku, alebo ak je vlastníkom predmetu dražby územný celok alebo orgán štátnej správy, musí byť cena predmetu dražby určená znaleckým posudkom (11a), ktorý nesmie byť v deň konania dražby starší ako šesť mesiacov. Znalec ohodnotí aj závady, ktoré v dôsledku prechodu vlastníctva alebo iné práva nezaniknú, a upraví príslušným spôsobom ceny (veta druhá, tretia). Podľa dokladov založených v spise sa po prvýkrát mala konať dobrovoľná dražba dňa 21.2.2013 č. PSO 177/12. K uvedenému dátumu mal odporca v 1.) a 2.) rade k dispozícii znalecký posudok č. 126/2012. Predmetný znalecký posudok je v zmysle zákona o dobrovoľnej dražbe, pri konaní ďalšej dražby v zmysle hore citovaného ustanovenia už nepoužiteľný, lebo uplynula viac ako šesť mesačná lehota na jeho použitie. Podľa § X54 ods. 1 O.s.p. pre rozsudok je rozhodujúci stav v čase jeho vyhlásenia. Podľa § 167 ods. X O.s.p. ako nie je ustanovené ďalej inak, na uznesenie sa použijú primerané ustanovenia o rozsudku. Odvolací súd ďalej akcentuje, že hodnota nehnuteľnosti uvedená v znaleckom posudku je vždy orientačná, a podstatná je trhová cena v čase konania dražby. Odvolací súd je preto názoru, že aj z uvedeného dôvodu nie je daný predpoklad na nariadenie predbežného opatrenia. V prípade, ak by v budúcnosti prebehla dobrovoľná dražba v rozpore so zákonom, navrhovateľ by mal možnosť domáhať sa nápravy cestou súdu, avšak v žiadnom prípade nie v tomto štádiu. Odvolací súd z uvedených dôvodov považoval odvolanie navrhovateľa a v ňom uvedené argumenty za právne irelevantné, a preto uznesenie súdu prvého stupňa zmenil a návrh na nariadenie predbežného opatrenia zamietol. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1313203955.2 (dáta aktuálne k 11. 11. 2026). Záväzné je znenie zverejnené súdom.




